text: Skypumpe ved Rødding
  04 august 2010 kl. 16.14
  I eftermiddag huserede en vaskeægte skypumpe over en mark ved Rødding.
  En kvik seer var i eftermiddag hurtig på tasterne, da en skypumpe pludselig hærgede en mark over Sønder Hygum nær Rødding i dag. 
  Majbritt Nissen var ude at køre med sin søn, og da de to opdagede det noget udsædvanlige vejrfænomen - i hvert fald i Danmark - skyndte de sig at optage det på sønnens mobiltelefon.
   - For mig så den stor ud, men den var nok lille for en amerikaner. Det var ligesom om, der var ansats til flere henad himlen, men det var kun den her, der kom ned til jorden. Det var, som om, den ikke vidste, hvad den ville, for så kravlede den bare lidt op igen, fortæller øjenvidnet Majbritt Nissen til TV SYD i dag.
  Du kan se mobiloptagelserne fra sønnens mobiltelefon på TV SYD i aften og her på hjemmesiden.
  